Autoritățile districtului municipal Graivoron, situat la granița cu Ucraina, au făcut apel la evacuare în contextul continuării luptelor în zonă la nouă zile de la incursiunea a trei unități de luptători anti-Kremlin.
"Facem apel către toți cei care au rămas în district. Situația rămâne tensionată. Vă rog să luați decizia corectă și să părăsiți temporar teritoriul districtului municipal", a scris șeful administrației districtului municipal Graivoron, Ghenadi Bondarev, pe contul său de Telegram.
Potrivit lui Bondarev, districtul Iaroslavl din Rusia a acceptat să primească refugiați din Graivoron.
"Oricine este gata de plecare să îmi scrie, vă rog. Vă aranjam plecarea. Încercăm să livrăm produse alimentare localnicilor, dar asta depinde de situația operațională. Vă recomand cu tărie să nu vă puneți pe voi și pe cei dragi în pericol", a adăugat el.
Districtul municipal Graivoron, care include o așezare de tip urban și 12 sate arondate, este situat în vestul regiunii Belgorod și se învecinează cu regiunile ucrainene Harkov (sud) și Sumî (vest).
Imagini difuzate pe X arată că localitatea Kozinka, situată între granița cu Ucraina și orășelul Graivoron, este devastată aproape în totalitate de lupte.
Autoritățile din Belgorod anunță aproape zilnic incursiuni cu drone și lupte cu unități de combatanți ruși care anti-Kremlin.
Legiunea "Libertate Rusiei" a dat asigurări joi că operațiunea sa împotriva regimului Putin va continua după "măsurile de stabilizare" luate în prezent.
"Vom continua. Urmează și mai multe descoperiri interesante pentru Putin. Și, așa cum a arătat această operațiune, nici măcar aviația tactică nu este suficientă pentru a ne întoarce de pe calea pe care am luat-o", a declarat și un combatant al Batalionul Siberian, o altă unitate implicată în incursiunile de la granița ucraineano-rusă.
Anterior, Andrii Iusov, un purtător de cuvânt al serviciului militar ucrainean (HUR), a recunoscut că Ucraina oferă informații luptătorilor ruși anti-Putin. Potrivit acestuia, Ucraina trebuie să îi ajute pe rușii care luptă împotriva regimului Putin.